Nafarroako Parlamentuko Mahaiak, 2020ko urtarrilaren 7an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea María Luisa De Simón Caballero andreak aurkezturiko interpelazioa, unibertsitatez kanpoko irakaskuntza-mailetako hezkuntza baliabideen eskola-antolamendua dela-eta Nafarroako Gobernuko Hezkuntza Departamentuak darabilen politika orokorrari buruzkoa.

**2.** Interpelazio hori Osoko Bilkuran izapidetzea.

**3.** Nafarroako Parlamentuko Aldizkari Ofizialean argitara dadin agintzea.

Iruñean, 2020ko urtarrilaren 7an

Lehendakaria: Unai Hualde Iglesias

INTERPELAZIOAREN TESTUA

Izquierda-Ezkerra talde parlamentario mistoko eledun Marisa de Simón Caballerok, Nafarroako Parlamentuaren Erregelamenduan ezarritakoaren babesean, interpelazio hau aurkeztu dio Hezkuntzako kontseilari Jimeno jaunari, Eledunen Batzarrean eztabaidatu eta bozkatzeko:

Interpelazioa, unibertsitatez kanpoko irakaskuntza-mailetako hezkuntza baliabideen eskola-antolamendua dela-eta Nafarroako Gobernuko Hezkuntza Departamentuak darabilen politika orokorrari buruzkoa.

Hezkuntzarako sarbidea kalitate nahiz ekitate balditzetan egiten dela, botere publikoek bermatu behar dute, batik bat hezkuntza-baliabide publikoen bidez.

Horrek esan nahi du hezkuntza-baliabideen antolamendu-egitura bat zehaztu beharra dagoela, hezkuntzarako sarbidea sustatuko duen curriculum-esparru batez gain, halako moduan non baliabide horiek herritar guztiei ikaspostu bat eskuratuko dieten, ikasleei ahalbidetuko diena hezkuntza-etapa bakoitzeko helburu orokorrak erdiestea, kalitate eta ekitate baldintza beretan. Alegia, Nafarroarako curriculumeko dekretuetan zehaztutako hezkuntza-xedeei erantzunen dien eskola-antolamendu bat taxutzea da helburua.

Hori dela-eta, eskola-antolamenduaren gaineko hezkuntza-plangintzari buruzko honako interpelazio hau aurkezten diogu Nafarroako Gobernuari:

– Eskolatze orekatu bateranzko eta eskola-umeen ingurune sozialean txertaturiko eskola anitz bat eraikitzeranzko aurrerapausoak emateko eskolatze-politika. Zehazki, ikasleak onartzeko araudia eta ikastetxe publikoen eragin-eremua zehazten duen araudia.

– Eremuan eremuko eta tokian tokiko ikasleen eskolatze-beharrizanei erantzun bat emanen dien eskola-eraikuntzen politika.

– Ikasleen diskriminazio-mota oro ekiditeko itun-politika.

Iruñean, 2019ko abenduaren 30ean

Foru parlamentaria: Marisa De Simón Caballero